‘ดีแทค’ทุ่มงบลงทุน9พันล้านปีนี้โตต่ำ10%
ดีแทค คาดรายได้ปีนี้โตหลักเดียว ตั้งงบลงทุน 8,000-9,000 ล้าน
7 ก.พ. 2555

ดีแทค คาดรายได้ปีนี้โตหลักเดียว ตั้งงบลงทุน 8,000-9,000 ล้าน 
กดกระแสเงินสดลดเหลือ 1.9 หมื่นล้าน จากปี 2554 มีสูงถึง 2.15 หมื่นล้าน 
บริษัท โทเทิ่ล แอ็คเซ็ส คอมมูนิเคชั่น (DTAC) เปิดเผยว่า ในปี 2555 บริษัทจะมีรายจ่ายเพื่อการลงทุนอยู่ในช่วง 8,000-9,000 ล้านบาท กระแสเงินสดจากการดำเนินงานจะอยู่ที่ประมาณ 1.81.9 หมื่นล้านบาท และคาดว่ารายได้จะเติบโตในอัตราเลขหลักเดียวในช่วงสูง 
ปัจจัยหลักของการเติบโตจะยังคงมาจากการเพิ่มขึ้นของผู้ใช้บริการและบริการด้านข้อมูล โดยคาดว่าจำนวนผู้ใช้บริการใหม่สุทธิของอุตสาหกรรมน่าจะอยู่ที่ 45 ล้านราย แม้อัตราผู้ใช้บริการมือถือต่อประชากรรวมจะมากกว่า 110% แล้วก็ตาม
อย่างไรก็ตาม ปัจจัยที่ส่งผลต่อการดำเนินงานปีนี้ คือ อัตราส่วนแบ่งรายได้ตามสัญญาสัมปทานที่ 30% และการปรับลดอัตราภาษีนิติบุคคลจาก 30% เป็น 23%
สำหรับผลประกอบการปี 2554 มีกำไรสุทธิ 1.18 หมื่นล้านบาท เพิ่มขึ้น 8.5% จากปี 2553 และยังคงรักษาระดับของกระแสเงินสดจากการดำเนินงานที่ 2.15 หมื่นล้านบาท เท่าปี 2553 แม้จำนวนเงินลงทุนจะสูงกว่าปีก่อนถึง 1,600 ล้านบาท ก็ตาม
ในปี 2554 บริษัทมีรายได้รวม 7.93 หมื่นล้านบาท เพิ่มขึ้น 9.6% จากบริการเสียงและรายได้จากบริการเสริม โดยเฉพาะรายได้ด้านข้อมูล
ขณะที่ปี 2554 เป็นปีที่ยืนยันกระแสนิยมการใช้งานอินเทอร์เน็ต โดยมีการใช้งานบนโทรศัพท์เคลื่อนที่เพิ่มสูงขึ้นมาก และมีผู้ใช้บริการใหม่สุทธิเพิ่มขึ้น 1.6 ล้านเลขหมาย